Neuvoston asetuksen (ETY) N:o 2408/92 4 artiklan 1 kohdan a alakohdan mukainen komission ilmoitus

Reitillä Maarianhamina/Ahvenanmaa (MHQ)-Tukholma/Arlanda (ARN) harjoitettavaa aikataulun mukaista lentoliikennettä koskevan julkisen palvelun velvoitteen asettaminen ajanjaksoksi, joka alkaa 5. toukokuuta 2003 ja päättyy aikataulun vaihtuessa maaliskuussa 2006 (aiemman päätöksen täydentäminen)

(2002/C 320/06)

(ETA:n kannalta merkityksellinen teksti)

Suomen hallitus on yhteisön lentoliikenteen harjoittajien pääsystä yhteisön sisäisen lentoliikenteen reiteille 23 päivänä heinäkuuta 1992 annetun neuvoston asetuksen (ETY) N:o 2408/92 4 artiklan 1 kohdan a alakohdan mukaan päättänyt asettaa julkisen palvelun velvoitteen, joka koskee reitillä Maarianhamina/Ahvenanmaa (MHQ)-Tukholma/Arlanda (ARN) harjoitettavaa aikataulun mukaista lentoliikennettä. Liikenteen harjoittamiselle on asetettu seuraavat ehdot:

Lentovuorojen vähimmäismäärä

Ajanjaksona, joka alkaa 5. toukokuuta 2003 ja päättyy aikataulun vaihtuessa maaliskuussa 2006, lentovuorojen vähimmäismäärä on kaksi edestakaista vuoroa päivässä maanantaista perjantaihin. Reittiä ei liikennöidä heinäkuussa vähäisen kysynnän vuoksi. Vuorot on lennettävä ilman välilaskuja.

Paikkamäärä

Paikkamäärän on oltava vähintään 18 paikkaa/suunta ja vähintään 16200 paikkaa/vuosi. Jos käyttöaste ylittää 80 prosenttia tai alittaa 35 prosenttia ensimmäisen kalenterivuoden jonkin neljänneksen aikana, tarjontaa on muutettava asianmukaisesti seuraavaa aikataulukautta varten.

Aikataulu

Ahvenanmaalta matkustavilla tulisi olla mahdollisuus lentää saman työpäivän aikana edestakainen lento kaikkiin Ruotsissa sijaitseviin reittilentojen määräpaikkoihin sekä Osloon ja Kööpenhaminaan ja muualla Euroopassa sijaitseville tärkeimmille lentoasemille. Lentojen on saavuttava Arlandaan maanantaista perjantaihin viimeistään klo 7.00 sekä klo 16.15 ja 19.00 välisenä aikana. Lentojen on lähdettävä Arlandasta maanantaista perjantaihin klo 7.00 ja 9.00 välisenä aikana sekä klo 18.15 ja 21.00 välisenä aikana. Tämä pätee sillä ehdolla, että lentoliikennettä varten saadaan sopivat tulo- ja lähtöajat. Liikennettä voidaan vähentää erityisistä syistä ja tilaajan suostumuksella tiettyinä päivinä, jolloin kysyntä on vähäistä, kuten suurten juhlapyhien tai pitkien lomakausien aikana. Tällöin myönnetään erityisesti sovittu hyvitys yhdensuuntaista lentoa kohden. Tarjontaa voidaan vastaavasti lisätä, jolloin yhdensuuntaisiin lentoihin sovelletaan erikseen sovittua hintaa.

Konetyyppi

Matkanopeuden (TAS) on oltava vähintään 360 km/h. Lentokoneen on oltava paineistettu ja siinä on oltava WC. Matkustajakohtaisen matkatavara- ja rahtikapasiteetin on täyteen lastatussa lentokoneessa ja normaaleissa sääolosuhteissa oltava vähintään 20 kg.

Lippujen hinnat

Meno-paluulippu Maarianhamina-Tukholma/Arlanda saa maksaa kaikkine veroineen enintään 330 euroa. Hintatarkistuksia voidaan tehdä Ahvenanmaan maakuntahallituksen luvalla Ruotsin tilastokeskuksen SCB:n lentohintaindeksin mukaan, joka koskee liikematkoja. Viikonloppumatkoja sekä lapsia, nuoria, opiskelijoita, eläkeläisiä ja näiden kanssa matkustavia varten on oltava erikoishintoja.

Tiedottaminen, lippujen varaaminen, myynti ja markkinointi

Koko lentomatkasta on oltava ennakolta saatavissa luotettavaa tietoa. Lentoyhtiö vastaa siitä, että aikatauluista, hinnoista ja lipuista jaetaan ajantasaista ja virheetöntä tietoa Amadeuksen ja muiden GDS-järjestelmien välityksellä. Lentoliikennettä on edistettävä markkinoimalla sitä paikallislehdissä, muissa tiedotusvälineissä sekä matkailuesitteissä.

Yhteistyösopimukset

Lentoyhtiöiden lentolippujen keskinäisestä hyväksymisestä on oltava vallitsevan käytännön mukainen yhtiöidenvälinen sopimus.

Palvelun jatkuvuus

Laatuvaatimuksena on, että enintään 20 prosenttia lähdöistä saa olla yli 5 minuuttia myöhässä ja enintään 5 prosenttia lähdöistä saa olla yli 15 minuuttia myöhässä. Lukuun ottamatta tilanteita, joihin lentoyhtiö ei voi itse vaikuttaa, palvelun säännöllisyysasteen on oltava 99 prosenttia kalenterivuoden neljännestä kohden laskettuna. Liikennöinnin keskeyttäminen edellyttää, että lentoyhtiö ilmoittaa asiasta kuuden kuukauden varoitusajalla.

Liikkumisen helppouteen liittyvät vaatimukset

Lentoyhtiön on varmistettava, että matkustajien tarpeet huomioidaan seuraavasti:

- Koneeseen on voitava nousta ja siitä on voitava poistua turvallisesti ja miellyttävästi.

- Erityistä huomiota on kiinnitettävä sairaisiin, toimintarajoitteisiin ja sellaisiin henkilöihin, joilla on erityistarpeita, sekä heidän aiheellisiin vaatimuksiinsa saada apua matkan aikana.

- Koneen vaihdon yhteydessä matkustajille tarjotaan saatto- ja muita asianmukaisia palveluja.

- Matkustajien pyynnöstä heille annetaan tietoa jatkoyhteyksistä ja -mahdollisuuksista.

- Turvallisuutta koskevaa ja muuta tietoa annetaan selkeällä tavalla (myös näkö- ja kuulovammaisille).

- Asiakkaan on voitava varata ja ostaa lentolippuja vaivattomasti.

- Kaikki koneessa ilmoitettavat asiat esitetään ruotsiksi ja englanniksi.

Ympäristövaatimukset

Lentokoneen meluarvojen on pysyttävä voimassa olevien normien rajoissa. Kaikkien lentokoneeseen asennettujen koneiden ja laitteiden, jotka parantavat viihtyvyyttä ja ympäristöä, on oltava toimivia, ja niitä on käytettävä voimassa olevien ohjeiden mukaisesti.

Raportointi

Maarianhaminan ja Arlandan välistä reittiä liikennöivän lentoyhtiön on raportoitava Ahvenanmaan maakuntahallitukselle neljännesvuosittain lentoliikennettä koskevien velvoitteiden täyttämisestä.

Maarianhaminan ja Arlandan välistä edestakaista liikennettä koskeva aikatauluehdotus

>TAULUKON PAIKKA>

>TAULUKON PAIKKA>